Man vas oor R10 miljoen se dwelmsThemba Mbatha (Foto verskaf deur die Valke) Themba Mbatha (52) sal vandeesweek weer in die hof verskyn op aanklag van die besit van dwelmmiddels ter waarde van R10 miljoen. Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), het gesê Mbatha is op 4 Maart op die N4 naby Witbank voorgekeer. Lede van die Middelburg-blitspatrollie, Middelburg se eenheid wat ernstige georganiseerde misdade ondersoek en Witbank-polisie het Mbatha in hegtenis geneem. “Inligting is ontvang oor ŉ silwerkleurige Mercedes-Benz wat mandrax-tablette van Komatipoort na Johannesburg vervoer. Die voertuig is opgemerk en voorgekeer,” het Sekgotodi bygevoeg. Dwelmmiddels ter waarde van R10 miljoen is in die kattebak van die motor opgespoor. Mbatha het reeds op 5 Maart en 12 Maart in die Witbank-landdroshof verskyn. Hy bly in aanhouding. Die saak is tot 18 Maart uitgestel vir sy formele aansoek om borgtog.